Κώστας Παπακώστας

Ο Κώστας Παπακώστας ήταν Ελληνοκύπριος πολιτικός. Διετέλεσε Υπουργός Άμυνας και βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ την περίοδο 1996-2008.

Βιογραφικά στοιχεία 
Ο Κώστας Παπακώστας γεννήθηκε στην Αγία Τριάδα Αμμοχώστου στις 12 Νοεμβρίου 1939. Ομιλούσε, πέρα από την ελληνική, την αγγλική γλώσσα. Σπούδασε στην Ανωτάτη Σχολή Πολέμου και Σχολή Εθνικής Άμυνας της Ελλάδας.  Ακολούθησε μετεκπαίδευση σε ειδικές αστυνομικές σχολές των Ηνωμένων Πολιτειών Αμερικής και της Γερμανίας σε θέματα αντιμετώπισης της διεθνούς τρομοκρατίας και χειρισμού καταστάσεων κρίσεως. 

Συμμετείχε στον αγώνα της ΕΟΚΑ 1955-1959. Επιπλέον, συμμετείχε στις επιχειρήσεις για την αντιμετώπιση της έκτακτης κατάστασης που δημιουργήθηκε λόγω των δικοινοτικών διαταραχών της περιόδου 1963-1964 και της τουρκικής εισβολής του 1974. 

Υπηρέτησε στον Κυπριακό Στρατό και στην Εθνική Φρουρά δεκαοκτώ χρόνια, φτάνοντας μέχρι τον βαθμό του συνταγματάρχη. Το 1973 αποσπάστηκε στο εφεδρικό σώμα της αστυνομίας για την αντιμετώπιση της παράνομης δράσης της ΕΟΚΑ Β΄. Στο πραξικόπημα του 1974 ανέπτυξε αντιστασιακή δράση, λόγω της οποίας συνελήφθη, κακοποιήθηκε και φυλακίστηκε. 

Το 1978 αποσπάστηκε ξανά στην αστυνομία και συγκρότησε τη Μηχανοκίνητη Μονάδα Άμεσης Δράσης (ΜΜΑΔ), η οποία σκοπό έχει την καταπολέμηση της τρομοκρατίας και του οργανωμένου εγκλήματος. 

Ακολούθησε ο οριστικός διορισμός του στην αστυνομία το 1984, με τον βαθμό Ανώτερου Αστυνόμου. Έφτασε έως τον βαθμό του Υπαρχηγού Αστυνομίας. Παραιτήθηκε τον Ιανουάριο του 1996, διαμαρτυρόμενος για τα κακώς κείμενα στο σώμα. 

Ήταν νυμφευμένος με την Χρύσω Μαμμίδου και είχε δύο κόρες και ένα υιό. Η κόρη του Φλωρίνα Παπακώστα ήταν αστυνομικός. Τραυματίστηκε σοβαρά στις 10 Ιουλίου 1996 εν ώρα καθήκοντος ενώ βρισκόταν σε μηχανοκίνητη περιπολία στον αυτοκινητόδρομο Λευκωσίας-Λεμεσού στην προσπάθειά της να παράσχει βοήθεια σε οδηγό ακινητοποιημένου αυτοκινήτου, παρασύρθηκε από άλλο διερχόμενο όχημα. Απεβίωσε στις 11 Ιουλίου 1996 σε ηλικία 25 ετών.

Πολιτική διαδρομή 
Στις βουλευτικές εκλογές του 1996 εκλέχτηκε για πρώτη φορά βουλευτής στην Εκλογική Περιφέρεια Αμμοχώστου με το ΑΚΕΛ για την Ζ΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2001 για την Η΄ Κοινοβουλευτική Περίοδο και στις βουλευτικές εκλογές του 2006 για την Θ΄ Κοινοβουλευτική Περίοδο.

Ως βουλευτής, διετέλεσε πρόεδρος της Κοινοβουλευτικής Επιτροπής για την Εγκληματικότητα και την Καταπολέμηση των Ναρκωτικών και Εξαρτησιογόνων Ουσιών, αναπληρωτής πρόεδρος της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων, μέλος της Κοινοβουλευτικής Επιτροπής Άμυνας και μέλος της Κοινοβουλευτικής Επιτροπής Νομικών.

Την 1η Μαρτίου 2008 διορίστηκε Υπουργός Άμυνας στην κυβέρνηση Δημήτρη Χριστόφια. Στις 11 Ιουλίου 2011, ημέρα της Έκρηξης στη ναυτική βάση «Ευάγγελος Φλωράκης», υπέβαλλε την παραίτηση του.

Τον Ιούλιο 2013 το Κακουργιοδικείο Λευκωσίας βρήκε ένοχο τον Κώστα Παπακώστα στις κατηγορίες της ανθρωποκτονίας και της πρόκλησης θανάτου λόγω αλόγιστης, απερίσκεπτης ή επικίνδυνης πράξης και συμπεριφοράς, σχετικά με την Έκρηξη στη ναυτική βάση «Ευάγγελος Φλωράκης». Καταδικάστηκε σε πέντε χρόνια φυλάκιση. Μετά την ανακοίνωση της απόφασης ένιωσε αδιαθεσία και μεταφέρθηκε στο Γενικό Νοσοκομείο Λευκωσίας όπου νοσηλεύτηκε στην εντατική μονάδα παρακολούθησε λόγω των σοβαρών προβλημάτων υγείας που αντιμετώπιζε (βεβαρημένο αγγειοχειρουργικό και θωρακοχειρουργικό ιστορικό, νεφρολογικά προβλήματα, υψηλή πίεση, υπέστη εγκεφαλικό δύο χρόνια πριν). Λόγω των σοβαρών προβλημάτων υγείας, κρατήθηκε σε ειδικά διαμορφωμένο χώρο στο Γενικό Νοσοκομείο Λευκωσίας από την ημέρα της καταδίκης του. Τον Φεβρουάριο του 2015 υπέστη οξύ καρδιακό επεισόδιο και πνευμονικό οίδημα. Επανειλημμένα αιτήματα για προεδρική χάρη δεν απαντήθηκαν. Πέθανε τον Σεπτέμβριο του ίδιου έτους στο νοσοκομείο.

Συγγραφικό έργο 
Ο Κώστας Παπακώστας είχε συγγράψει τις μελέτες:

 Η νομική και ιστορική αλήθεια για το κυπριακό πρόβλημα (1985) 
 Η Τουρκία σήμερα - Τάσεις και προοπτικές (1985)

Επιπλέον, είχε γράψει το βιβλίο Ανεμοδαρμένη Πορεία (εκδόθηκε μετά τον θάνατο του) το οποίο αποτελεί αυτοβιογραφία του.

Διακρίσεις 
Ο Κώστας Παπακώστας είχε τιμηθεί το 2004 από την Κυπριακή Δημοκρατία με τιμητικό δίπλωμα και το Μετάλλιο Αντίστασης για τη δράση του στην προάσπιση της Δημοκρατίας και της νομιμότητας εναντίον του πραξικοπήματος της 15ης Ιουλίου του 1974. Το 2006 τιμήθηκε με τιμητικό δίπλωμα και μετάλλιο για τη συμμετοχή του στον απελευθερωτικό αγώνα της ΕΟΚΑ 1955-1959.

Παραπομπές

Πηγές 

|-

Βουλευτές εκλεγμένοι με το ΑΚΕΛ
Βουλευτές Αμμοχώστου
Κύπριοι στρατιωτικοί
Κύπριοι αστυνομικοί
Υπουργοί Άμυνας (Κύπρος)
Κυβέρνηση Δημήτρη Χριστόφια 2008
Βουλευτές Ζ΄ Κοινοβουλευτικής Περιόδου (Κύπρος)
Βουλευτές Η΄ Κοινοβουλευτικής Περιόδου (Κύπρος)
Βουλευτές Θ΄ Κοινοβουλευτικής Περιόδου (Κύπρος)